Ir-ritmu tal-vaċċinazzjonijiet żdied madwar l-UE u għandu jiġi sostnut. Dan, flimkien ma' titjib fis-sitwazzjoni epidemjoloġika ġenerali, ser jippermetti l-ftuħ gradwali mill-ġdid tas-soċjetajiet tagħna. Madankollu, jeħtieġ li nibqgħu viġilanti fir-rigward tat-tfaċċar u t-tixrid ta' varjanti u li nieħdu azzjoni kif meħtieġ. Ser ikun kruċjali li ssir ħidma kontinwa biex titħaffef il-produzzjoni tal-vaċċini u tiġi żgurata provvista adegwata madwar l-UE. L-isforzi biex jiġi żgurat approċċ ikkoordinat għandhom ikomplu qabel ma jibda s-sajf. F'dak il-kuntest, il-Kunsill Ewropew jilqa' l-qbil li ntlaħaq dwar iċ-Ċertifikat COVID Diġitali tal-UE u jappella għall-implimentazzjoni rapida tiegħu. Bħala pass li jmiss, bil-ħsieb li jiġi ffaċilitat il-moviment liberu fl-UE, huwa jappella għal reviżjoni sa nofs Ġunju tar-Rakkomandazzjoni tal-Kunsill dwar l-ivvjaġġar fl-UE. Huwa jilqa' r-reviżjoni tar-Rakkomandazzjoni tal-Kunsill fuq vjaġġar mhux essenzjali lejn l-UE. L-impatt tal-pandemija jista' jitrażżan biss permezz ta' rispons globali komprensiv. L-UE hija l-akbar esportatur ta' vaċċini tal-COVID-19 lejn id-dinja u ser tkompli bl-isforzi tagħha biex iżżid il-kapaċitajiet tal-produzzjoni tal-vaċċini fuq livell globali sabiex tissodisfa l-ħtiġiet globali. Il-Kunsill Ewropew jappella biex il-ħidma titħaffef biex jiġi żgurat aċċess ekwu globali għall-vaċċini tal-COVID-19 u jappoġġa r-rwol ta' tmexxija ta' COVAX f'dak ir-rigward. L-UE u l-Istati Membri tagħha huma impenjati li jaċċelleraw il-kondiviżjoni tal-vaċċini biex jappoġġaw lil pajjiżi fil-bżonn, bil-għan li jagħtu donazzjoni ta' mill-inqas 100 miljun doża sa tmiem is-sena, u biex jgħinu fl-iżvilupp tal-kapaċità ta' manifatturar lokali skont id-Dikjarazzjoni ta' Ruma tas-Summit Globali dwar is-Saħħa. Ara l-paġna tal-laqgħa